ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0268/98 υποβολή: Yiannis Roubatis (PSE) προς την Επιτροπή (13 Φεβρουαρίου 1998)

Θέμα: Οι τραγικές συνέπειες της πολιτικής των κυρώσεων στον πληθυσμό του Ιράκ

Είναι γνωστό ότι η πολιτική των κυρώσεων εναντίον του καθεστώτος Χουσείν στο Ιράκ έχει τραγικές συνέπειες στον ίδιο τον πληθυσμό της χώρας αυτής και ιδιαίτερα στα παιδιά που υποφέρουν από υποσιτισμό και έλλειψη φαρμάκων.

Με δεδομένο ότι είναι αμφίβολο το κατά πόσο η πολιτική των κυρώσεων έχει φέρει τα αναμενόμενα αποτελέσματα, ενώ η κατάσταση του πληθυσμού βρίσκεται σε σημείο που κανένα πολιτισμένο κράτος δεν μπορεί να ανέχεται. Ερωτάται η Επιτροπή:

1. Ποιά είναι η θέση στο παραπάνω ζήτημα,

2. Προτίθεται να λάβει οποιοδήποτε μέτρο για την ανακούφιση του πληθυσμού που υποφέρει και ιδιαίτερα για τα παιδιά που υποφέρουν από υποσιτισμό και έλλειψη φαρμάκων;

Απάντηση του κ. Marνn εξ ονόματος της Επιτροπής (9 Μαρτίου 1998)

Η Επιτροπή παραπέμπει το Αξιότιμο Μέλος του Κοινοβουλίου στην απάντησή της στην γραπτή ερώτηση Ε-4056/97 ((ΕΕ C 187 της 16.6.1998, σελ. 117 )).

Η Επιτροπή συμπληρώνει ότι, στις 2 Φεβρουαρίου 1998. ο Γενικός Γραμματέας των Ηνωμένων Εθνών (ΗΕ) υπέβαλε προς εξέταση στο Συμβούλιο Ασφαλείας των ΗΕ μία πρόταση για την αύξηση των ιρακινών πωλήσεων πετρελαίου από 1,900 εκατ. ECU σε 4,000 εκατ. ECU για μία περίοδο έξι μηνών.

Στο πλαίσιο του σχεδίου ανθρωπιστικής βοήθειας ύψους 10 εκατ. ECU για το Ιράκ για το πρώτο εξάμηνο του 1998, η Επιτροπή χρηματοδοτεί ένα πρόγραμμα συμπληρωματικής διατροφής για παιδιά που υποσιτίζονται, και τις οικογένειές τους, προμήθειας φαρμάκων σε παιδιατρικά νοσοκομεία και μαιευτήρια, καθώς και για την παροχή καλύτερων υγειονομικών συνθηκών για κέντρα πρωτοβάθμιας υγειονομικής περίθαλψης και δημοτικά σχολεία και για την παροχή βοήθειας για την επεξεργασία του ποσίμου ύδατος.
ΓΡΑΠΤΗ ΕΡΩΤΗΣΗ E-0303/98 υποβολή: Maartje van Putten (PSE) προς την Επιτροπή (17 Φεβρουαρίου 1998)

Θέμα: Η κατάργηση της ομάδας Task Force για το AIDS σε σχέση με το μέλλον των προγραμμάτων της ΕΕ όσον αφορά την υγειονομική περίθαλψη στον τομέα της αναπαραγωγής

Με αφορμή την κατάργηση της ομάδας Task Force για το AIDS και την τρέχουσα διαδικασία υποβολής προσφορών στο πλαίσιο μειοδοτικού διαγωνισμού για την ίδρυση δικτύου εμπειρογνωμόνων, το οποίο, μελλοντικά, θα πρέπει να παρέχει στην Επιτροπή τεχνική βοήθεια όσον αφορά την υγειονομική περίθαλψη στον τομέα της αναπαραγωγής, μπορεί η Επιτροπή να απαντήσει στις ακόλουθες ερωτήσεις:

1. Πώς φαντάζεται η Επιτροπή ότι θα είναι διαρθρωμένο το μελλοντικό αποκεντρωμένο δίκτυο εμπειρογνωμόνων, το οποίο θα πρέπει να υποστηρίζει την Επιτροπή όσον αφορά την υγειονομική περίθαλψη στον τομέα της αναπαραγωγής, αλλά και θα έχει ως αντικείμενο τη μελέτη του ιού AIDS/HIV (AIDS), σεξουαλικώς μεταδιδόμενες ασθένειες και την ανάπτυξη του πληθυσμού;

2. Ποια θα είναι τα καθήκοντα και οι αρμοδιότητες εκείνων οι οποίοι θα συμμετάσχουν στο υπό σύσταση δίκτυο;

3. Πόσους υπαλλήλους θα τοποθετήσει η Επιτροπή στο μέλλον για να καταστεί δυνατόν να εφαρμοσθούν τα διάφορα προγράμματα της ΕΕ όσον αφορά την υγειονομική περίθαλψη στον τομέα της αναπαραγωγής;

4. Τώρα που η ομάδα Task Force για το AIDS θα καταργηθεί, μπορεί η Επιτροπή να ανακοινώσει πώς σκέπτεται να δαπανήσει τα 300 εκατομμύρια Ecu που έχει υποσχεθεί για την υγειονομική περίθαλψη στον τομέα της αναπαραγωγής, όπως συμφωνήθηκε στο Κάϊρο και αυτό επειδή η ομάδα Task Force για το AIDS αποτελούσε, μέχρι σήμερα, το κυριότερο μέσο για την παροχή τεχνικής υποστήριξης, όσον αφορά την τήρηση της προαναφερθείσας υπόσχεσης της Επιτροπής;

Απάντηση του κ. Pinheiro εξ ονόματος της Επιτροπής (24 Μαρτίου 1998)

Τα κοινοτικά προγράμματα στον τομέα της αναπαραγωγικής υγείας και της καταπολέμησης του ιού της ανθρώπινης ανοσολογικής ανεπάρκειας και του συνδρόμου επίκτητης ανοσολογικής ανεπάρκειας (HIV/AIDS) στις αναπτυσσόμενες χώρες υπεστησαν αναδιοργάνωση και επελέγη, με διαδικασία διαγωνισμού, κοινοπραξία που θα παρέχει τη συνδρομή της σε αυτόν τον τομέα. Η εν λόγω κοινοπραξία διαθέτει ένα μικρό γραφείο στις Βρυξέλλες και εμπειρογνώμονες σε διάφορους οργανισμούς στην Ευρώπη και στις αναπτυσσόμενες χώρες.

Με αυτήν την αλλαγή επιδιώκεται να βελτιωθεί και να αυξηθεί η χρηματοδότηση πολιτικών και των δραστηριοτήτων στον τομέα της καταπολέμησης του HIV/AIDS και της αναπαραγωγικής υγείας στις διάφορες περιοχές του αναπτυσσόμενου κόσμου.

Επίσης συμπληρώνεται με αυτόν τον τρόπο η αναδιοργάνωση που είχε αρχίσει ήδη το 1993 με τη σύσταση μονάδας σχεδιασμού για την υγεία, το AIDS και τον οικογενειακό προγραμματισμό στη Γενική Διεύθυνση ανάπτυξης. Η ενίσχυση της Επιτροπής σε σχέση με αυτά τα θέματα συνεχίζεται.

Έτσι, η Επιτροπή θα έχει τη δυνατότητα να τηρήσει την υπόσχεσή της να διαθέσει ποσό 300 εκατ. ECU για την αναπαραγωγική υγεία.
ΓΡΑΠΤΗ ΕΡΩΤΗΣΗ E-0234/98 υποβολή: Josι Salafranca Sαnchez-Neyra (PPE) προς την Επιτροπή (13 Φεβρουαρίου 1998)

Θέμα: Υπηρεσίες εδάφους-Frankfurter-Flughafen AG

Θα μπορούσε η Επιτροπή να εξηγήσει τους όρους των αποφάσεων που ελήφθησαν την περασμένη Τετάρτη με σκοπό να τεθεί τέρμα στο μονοπώλιο από το οποίο επωφελείται η Frankfurter Flughafen AG στο θέμα των υπηρεσιών εδάφους;

Θα μπορούσε η Επιτροπή να εξηγήσει τους όρους και τις αιτίες στις οποίες βασίστηκε για μερική φοροαπαλλαγή του αεροσταθμού 1 του εν λόγω αεροδρομίου από την Οδηγία που αφορά την ελευθέρωση των υπηρεσιών εδάφους στα αεροδρόμια της Ευρωπαϊκής Ένωσης;

Απάντηση του κ.Van Miert εξ ονόματος της Επιτροπής (31 Μαρτίου 1998)

Το Αξιότιμο Μέλος του Κοινοβουλίου παραπέμπεται στο πλήρες κείμενο της απόφασης 98/190/ΕΚ που δημοσιεύτηκε στην Επίσημη Εφημερίδα των Ευρωπαικών Κοινοτήτων ((ΕΕ αριθ L 72 της 11.3.1998. )), και ειδικά στο τμήμα «Εκτίμηση» των αποφάσεων αυτών.
ΓΡΑΠΤΗ ΕΡΩΤΗΣΗ E-0198/98 υποβολή: Kirsten Jensen (PSE) προς την Επιτροπή (11 Φεβρουαρίου 1998)

Θέμα: Καλλυντικά

Λαμβάνοντας υπόψη τον ολοένα και μεγαλύτερο αριθμό ατόμων που υποφέρουν από αλλεργίες στην Ευρώπη, προτίθεται η Επιτροπή να αναθεωρήσει την οδηγία 76/768/ΕΟΚ ((EE L 262 της 27.09.1976, σελ. 169 )) σχετικά με τα καλλυντικά προϊόντα, ώστε να συμπεριλάβει την υποχρέωση πλήρους δηλώσεως όσον αφορά τα αρώματα;

Εναλλακτικώς, προτίθεται η Επιτροπή να προτείνει την υποχρέωση δηλώσεως για τις 10 περισσότερο αλλεργογόνες ουσίες που περιέχονται στα αρώματα;

Απάντηση του κ. Bangemann εξ ονόματος της Επιτροπής (23 Μαρτίου 1998)

Η επιστημονική επιτροπή για τα καλλυντικά προϊόντα και τα μη εδώδιμα προϊόντα συγκρότησε μεταξύ των μελών της ομάδα εργασίας «αρώματα και συντηρητικά», η οποία είναι επιφορτισμένη να εξετάσει συνολικά το ζήτημα των κινδύνων αλλεργιών που ενδεχομένως οφείλονται σε αρωματικές ουσίες των καλλυντικών προϊόντων.

Από τη στιγμή που η επιστημονική επιτροπή θα ολοκληρώσει τις εργασίες της επί του θέματος, η Επιτροπή θα εξετάσει τη συνέχεια που θα πρέπει να δώσει είτε κατά γενικό κανόνα είτε με ειδικά μέτρα για τις αρωματικές ουσίες για τις οποίες η επιστημονική επιτροπή θα κρίνει ότι τα προϊόντα που τις περιέχουν θα πρέπει να φέρουν ένδειξη ή προειδοποίηση για τη χρήση τους. Αυτές οι ενδείξεις ή προφυλάξεις χρήσης είχαν ήδη προβλεφθεί για μια σειρά ουσιών που αναφέρονται στο παράρτημα ΙΙΙ της οδηγίας 76/768/ΕΟΚ του Συμβουλίου, της 27ης Ιουλίου 1976, σχετικά με την προσέγγιση των νομοθεσιών των κρατών μελών που αφορούν τα καλλυντικά προϊόντα.
ΓΡΑΠΤΗ ΕΡΩΤΗΣΗ E-0102/98 υποβολή: Caroline Jackson (PPE) προς την Επιτροπή (30 Iανουαρίου 1998)

Θέμα: Προδιαγραφές ευρωπαοκής κλίμακας για την προστασία του περιβάλλοντος

Μπορεί η Επιτροπή να αναφέρει κατά πόσον προτίθεται να προτείνει οδηγία για τη θέσπιση προδιαγραφών σχετικά με την κατάρτιση και την απόδοση των επιθεωρητών περιβάλλοντος σε ολόκληρη την Ευρώπη, δεδομένου ότι οι ποικίλες προδιαγραφές που ισχύουν σήμερα υπονομεύουν την καθολική εφαρμογή της περιβαλλοντικής νομοθεσίας της ΕΕ;

Απάντηση της κας Bjerregaard εξ ονόματος της Επιτροπής (23 Φεβρουαρίου 1998)

Η Επιτροπή αποδίδει μεγάλη σημασία στις επιθεωρήσεις και στην έμπρακτη εφαρμογή των διατάξεων, στα κράτη μέλη, προκειμένου να επιτευχθεί η κατάλληλη εφαρμογή της κοινοτικής περιβαλλοντικής νομοθεσίας στην πράξη.

Στην ανακοίνωσή της για την εφαρμογή της κοινοτικής περιβαλλοντικής νομοθεσίας, της 22ας Οκτωβρίου 1996 ((COM (96) 500 τελικό )), η Επιτροπή αναγνώρισε ότι τα διαφορετικά επίπεδα εφαρμογής στα κράτη μέλη αποτελούν ένα δυνάμει πρόβλημα. Πρότεινε, ως εκ τούτου, την λήψη διαφόρων μέτρων για την αντιμετώπισή του, μεταξύ των οποίων περιλαμβάνεται η αποστολή επιθεωρητών και άλλων υπαλλήλων εφαρμογής της περιβαλλοντικής νομοθεσίας, στα κράτη μέλη.

Μετάτα ψηφίσματα του Ευρωπαϊκού Κοινοβουλίου και του Συμβουλίου σχετικά με την ανακοίνωση, η Επιτροπή, από κοινού με το IMPEL (το ανεπίσημο κοινοτικό δίκτυο των εθνικών υπαλλήλων για την εμπράγματη εφαρμογή της κοινοτικής νομοθεσίας στα κράτη μέλη) επεξεργάζεται σειρά ελάχιστων κριτηρίων για τις περιβαλλοντικές επιθεωρήσεις στα κράτη μέλη. Η Επιτροπή προτίθεται να υποβάλει κατάλληλες προτάσεις για τον καθορισμό προτύπων όσον αφορά την μορφή, το περιεχόμενο και την δημοσιότητα των επιθεωρήσεων ρυπογόνων εγκαταστάσεων στο πλαίσιο του κοινοτικού περιβαλλοντικού κεκτημένου. Τα πρότυπα θα καλύπτουν τον σχεδιασμό των επιθεωρήσεων, την διενέργεια επιτόπιων επισκέψεων και αναλύσεων των ευρημάτων, την υποβολή αναφορών και την δημοσιοποίηση των αποτελεσμάτων. Αυτό είναι το πρώτο και κρισιμότερο στοιχείο στην σταδιακή προσέγγιση, εκ μέρους της Επιτροπής, του ζητήματος της βελτίωσης των περιβαλλοντικών επιθεωρήσεων εγκαταστάσεων που βρίσκονται στο έδαφος των κρατών μελών.

Όσον αφορά τα πρότυπα για την εκπαίδευση και τα προσόντα των περιβαλλοντικών επιθεωρητών στην Κοινότητα, το IMPEL εκπονεί μελέτη για την εκπαίδευση και την προαγωγή της «βέλτιστης επαγγελματικής πρακτικής» για τους επιθεωρητές, καθώς και για την συχνότητα των επιθεωρήσεων και την λειτουργία των περιβαλλοντικών επιθεωρησιακών μονάδων. Η μελέτη περιλαμβάνει προγράμματα ανταλλαγών, συναντήσεις πρακτικής εργασίας (workshop) για ειδικά τεχνικά προβλήματα που δημιουργούνται από ορισμένες βιομηχανίες ή διαδικασίες καθώς και την σύνταξη βιβλίου αναφοράς και την κατάρτιση κύκλου εκπαιδευτικών μαθημάτων για τους επιθεωρητές. Είναι σαφές ότι αυτό θα συμβάλει στην βελτίωση και εναρμόνιση των προτύπων εκπαίδευσης και επιδόσεων στα κράτη μέλη. Τα αποτελέσματα των προγραμμάτων αυτών θα κοινοποιούνται σε ετήσια ανασκόπηση που θα δημοσιεύεται από την επιτροπή.
ΓΡΑΠΤΗ ΕΡΩΤΗΣΗ E-0116/98 υποβολή: Anita Pollack (PSE) προς την Επιτροπή (30 Iανουαρίου 1998)

Θέμα: Πειράματα σε ζώα για την παρασκευή καλλυντικών

Πότε προτίθεται η Επιτροπή να υποβάλει τις προτάσεις της όσον αφορά την οδηγία περί καλλυντικών για να απαγορευθούν τα πειράματα σε ζώα όταν υπάρχουν εναλλακτικές λύσεις που μπορούν να εφαρμοσθούν χωρίς τη χρησιμοποίηση ζώων ή για να γίνονται πειράματα με τελειοποιημένα καλλυντικά προϊόντα;

Απάντηση του κ. Bangemann εξ ονόματος της Επιτροπής (18 Μαρτίου 1998)

Δυνάμει του νέου άρθρου 4 παράγραφος 1 περίπτωση (i) της οδηγίας του Συμβουλίου 76/768/ΕΟΚ σχετικά με τη σύγκλιση των νομοθεσιών των κρατών μελών όσον αφορά τα καλλυντικά προϊόντα ((ΕΕ L 262 της 27.9.1976 )), που θεσπίστηκε με την οδηγία του Συμβουλίου 93/35 ((ΕΕ L 151 της 23.6.1993 )), τα κράτη μέλη οφείλουν, από 1ης Ιανουαρίου 1998, να απαγορεύουν την κυκλοφορία καλλυντικών προϊόντων που περιέχουν συστατικά ή συνδυασμούς συστατικών που έχουν δοκιμαστεί σε ζώα.

Ωστόσο, το άρθρο ορίζει ότι «εάν δεν έχει σημειωθεί επαρκής πρόοδος στην ανάπτυξη ικανοποιητικών μεθόδων που να μπορούν να υποκαταστήσουν τα πειράματα σε ζώα, ιδίως στις περιπτώσεις που για τις εναλλακτικές μεθόδους πειραμάτων, παρ'όλες τις εύλογες προσπάθειες δεν υπάρχει επιστημονική επικύρωση ότι παρέχουν ισοδύναμη προστασία για τον καταναλωτή, λαμβάνοντας υπόψη τις κατευθυντήριες γραμμές του ΟΟΣΑ και τις δοκιμές τοξικότητας, η Επιτροπή παρουσιάζει, μέχρι την 1η Ιανουαρίου 1997, σχέδιο μέτρων για την αναβολή της ημερομηνίας θέσεως σε εφαρμογή της παρούσας διάταξης για επαρκές χρονικό διάστημα, το οποίο δεν πρέπει να είναι μικρότερο από δύο έτη».

Η Επιτροπή θέσπισε στις 17 Απριλίου 1997 την οδηγία 97/18/ΕΚ, αναβάλλοντας την ημερομηνία απαγόρευσης της διεξαγωγής πειραμάτων σε ζώα για συστατικά ή συνδυασμούς συστατικών καλλυντικών προϊόντων ((ΕΕ L 114 της 1.5.1997 )). Ως εκ τούτου, μεταφέρεται για την 30ή Ιουνίου 2000 η ημερομηνία κατά την οποία θα απαγορευθούν οι δοκιμές για συστατικά και συνδυασμούς συστατικών.

Επιπλέον, η Επιτροπή εξετάζει τη δυνατότητα τροποποίησης της περί καλλυντικών οδηγίας. Ο στόχος έγκειται στη μείωση και, ει δυνατόν, στον τερματισμό της ταλαιπωρίας των ζώων. Όλες οι σχετικές με το ζήτημα αυτό πτυχές πρέπει να εξεταστούν προσεκτικά.

Ενώ η προστασία της δημόσιας υγείας παραμένει πρώτιστο μέλημα της Επιτροπής, η τελευταία αποδίδει εκ παραλλήλου μεγάλη σημασία στη μείωση της ταλαιπωρίας που υφίστανται τα ζώα, και αυτό το θεωρεί ζήτημα ηθικής τάξεως. Ως εκ τούτου, θα συνεχίσει τις προσπάθειές της για την προαγωγή, σε όλα τα επίπεδα, των εργασιών για την ανάπτυξη, επικύρωση και αποδοχή εναλλακτικών μεθόδων. Η επιτελεσθείσα το 1997 πρόοδος όσον αφορά τις εναλλακτικές μεθόδους θα περιγραφεί στην υπό κατάρτισιν έκθεση της Επιτροπής, η οποία θα υποβληθεί στο Ευρωπαϊκό Κοινοβούλιο.
ΓΡΑΠΤΗ ΕΡΩΤΗΣΗ E-0096/98 υποβολή: Josι Valverde Lσpez (PPE) προς την Επιτροπή (30 Iανουαρίου 1998)

Θέμα: Χαρακτηρισμός της νικοτίνης ως ουσίας προκαλούσας εθισμό

Στη συνεδρίαση της ολομέλειας του Δεκεμβρίου 1997 η Ευρωπαϊκή Επιτροπή δήλωσε ότι έχουν κινηθεί οι διάφορες διαδικασίες για να χαρακτηρισθεί από την ΕΕ η νικοτίνη ως ουσία που προκαλεί εθισμό.

Θα μπορούσε η Επιτροπή να μας πληροφορήσει σχετικά με τις πρωτοβουλίες που έχουν αναληψθεί επί του προκειμένου καθώς και για την προθεσμία μέσα στην οποία υπολογίζει ότι θα καταστεί πραγματικότητα στην Ευρωπαϊκή Ένωση ο χαρακτηρισμός της νικοτίνης ως ουσίας προκαλούσας εθισμό;

Απάντηση του κ. Flynn εξ ονόματος της Επιτροπής (6 Μαρτίου 1998)

Το Κοινοβούλιο γνωμοδότησε σχετικά με την ανακοίνωση της Επιτροπής επί του σημερινού και του προτεινόμενου ρόλου της Κοινότητας για την καταπολέμηση της κατανάλωσης καπνού ((COM(96) 609 τελικό )) το Δεκέμβριο του 1997, και η Επιτροπή βρίσκεται τώρα στη διαδικασία εξέτασης του βαθμού στον οποίο είναι δυνατό να γίνουν ενέργειες για τα διάφορα σημεία στην ανακοίνωση αυτή και της σειράς με την οποία πρέπει να γίνουν τέτοιες ενέργειες. Συγκεκριμένα δίνεται προτεραιότητα προς το παρόν στην αναθεώρηση της οδηγίας 90/239/ΕΟΚ του Συμβουλίου της 17ης Μαΐου 1990 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη μέγιστη περιεκτικότητα των τσιγάρων σε πίσσα ((ΕΕ L 137 της 30.5.1990 )) και της οδηγίας 92/41/ΕΟΚ του Συμβουλίου της 15ης Μαΐου 1992 που τροποποιεί την οδηγία 89/622/ΕΟΚ για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τη σήμανση των προϊόντων καπνού ((ΕΕ L 158 της 11.6.1992 )), καθώς και στη διερεύνηση των δυνατοτήτων για κοινή δράση σχετικά με τις πρόσθετες ουσίες στα προϊόντα καπνού.
ΓΡΑΠΤΗ ΕΡΩΤΗΣΗ E-0212/98 υποβολή: Glenys Kinnock (PSE) προς το Συμβούλιο (11 Φεβρουαρίου 1998)

Θέμα: Καθυστέρηση επικύρωσης της Συμφωνίας που τροποποιεί την Τέταρτη Σύμβαση Λομέ

Θα μπορούσαν όλα τα κράτη μέλη που δεν το έχουν πράξει ήδη, να δεσμευτούν ότι θα επικυρώσουν, χωρίς περαιτέρω καθυστέρηση, τη Συμφωνία που τροποποιεί την Τέταρτη Σύμβαση Λομέ, δεδομένου ότι οι συνεχιζόμενες καθυστερήσεις απειλούν να παρεμποδίσουν το έργο του Κέντρου Βιομηχανικής Ανάπτυξης (ΚΕΒΑ) και της Συνέλευσης Ίσης Εκπροσώπησης ΑΚΕ/ΕΕ;

Απάντηση (11 Μαΐου 1998)

To Συμβούλιο δεν μπορεί παρά να διαπιστώσει ότι η Σύμβαση του Λομέ, όπως αναθεωρήθηκε από τη Συμφωνία του Μαυρικίου στις 4 Νοεμβρίου 1995, δεν έχει ακόμα τεθεί σε ισχύ λόγω των καθυστερήσεων της επικύρωσής της στα κοινοβούλια ορισμένων κρατών μελών. Η κατάσταση αυτή είναι πηγή προβλημάτων για την αποτελεσματική λειτουργία της εταιρικής σχέσης μεταξύ της Ένωσης και των Χωρών ΑΚΕ, ιδίως κατά την εφαρμογή της συνεργασίας για τη χρηματοδότηση της ανάπτυξης προς όφελος των κρατών ΑΚΕ. Η Προεδρία του Συμβουλίου επέμεινε ώστε τα κράτη μέλη που δεν έχουν επικυρώσει τη σύμβαση να καταβάλουν κάθε δυνατή προσπάθεια προκειμένου να ολοκληρωθούν το ταχύτερο οι διεξαγόμενες διαδικασίες επικύρωσης. Ωστόσο, το Συμβούλιο δεν είναι αρμόδιο να παρέμβει στις εσωτερικές διαδικασίες επικύρωσης από τα κράτη μέλη.

'Οσον αφορά το Κέντρο Βιομηχανικής Ανάπτυξης (ΚΒΑ) και τη Συνέλευση 'Ισης Εκπροσώπησης ΑΚΕ-ΕΕ, το Συμβούλιο Υπουργών ΑΚΕ-ΕΚ θέσπισε, στις 19 Δεκεμβρίου 1997, τις απαιτούμενες διατάξεις για τη διασφάλιση της λειτουργίας τους, εν αναμονή της έναρξης ισχύος του δευτέρου χρηματοδοτικού πρωτοκόλλου της Σύμβασης.

Η Σύμβαση θα τεθεί σε ισχύ την πρώτη ημέρα του δεύτερου μήνα μετά την ημερομηνία κατά την οποία θα κατατεθούν τα έγγραφα επικύρωσης των κρατών μελών και τουλάχιστον των δύο τρίτων των κρατών ΑΚΕ, καθώς και η πράξη κοινοποίησης της σύναψης της Σύμβασης εκ μέρους της Κοινότητας. Η προϋπόθεση αυτή έχει καλυφθεί όσον αφορά τα κράτη ΑΚΕ. Μέχρι στιγμής, δεκατρία κράτη μέλη έχουν επικυρώσει την αναθεωρημένη Σύμβαση και καταθέσει τα έγγραφα επικύρωσης.
ΓΡΑΠΤΗ ΕΡΩΤΗΣΗ P-0128/98 υποβολή: John Iversen (PSE) προς την Επιτροπή (22 Iανουαρίου 1998)

Θέμα: Mεταφορές μόσχων και ανώτατα όρια βάρους

Στην απάντηση της Επιτροπής στην υπ' αριθμόν Ρ-3757/97 ((ΕΕ C 120. )) ερώτηση υποστηρίζεται, χωρίς αποδεικτικά στοιχεία, ότι οι καλύτεροι προς σφαγή μόσχοι που έχουν βάρος 300 κιλών μπορούν να αποφέρουν σφάγιο βάρους άνω των 160 κιλών.

Ακόμα και αν θεωρηθεί η πληροφορία αυτή ως σωστή, από μαθηματική άποψη παραμένει αδύνατον να επιτευχθεί ως μέσος όρος τα 162 κιλά για όλους τους ζώντες μόσχους με βάρος κάτω των 300 κιλών.

Στην έκθεση CΟΜ (97) 165 συμπεριλαμβάνεται στην σελίδα 12, πίνακας με κατανομή των μόσχων που εσφάγησαν στην Ολλανδία κατά την περίοδο από τον Δεκέμβριο του 1997 έως την 12η εβδομάδα του 1997. Στην δεύτερη στήλη αναφέρονται οι μόσχοι, οι οποίοι ανεξαρτήτως πριμοδότησης για πρώιμη εμπορία, παραδίδονται σ' αυτές τις κατηγορίες βάρους, δηλαδή σύμφωνα με την κατανομή του 1995. Αυτοί οι 84.464 μόσχοι έχουν, κατά μέσον, όρον βάρος 118,7 κιλών.

Εάν συμπεριληφθούν στη στήλη ΙΙ οι κατηγορίες βάρους έως 165 κιλά, είναι μαθηματικώς αδύνατον οι υπόλοιποι 384.150 μόσχοι που παραδίδονται σε περίοδο 16 εβδομάδων στην Ολλανδία, να τοποθετηθούν κατά τέτοιον τρόπο στις κατηγορίες βάρους, ώστε οι συνολικοί 368.614 μόσχοι να έχουν, κατά μέσον όρο, βάρος 162 κιλών. Ακόμα και εάν υποθέσουμε ότι οι υπόλοιποι 284.150 μόσχοι έχουν βάρος 162 κιλών, ο μέσος όρος παραμένει μόνον 154 κιλά.

Δεδομένου ότι όλοι οι υπόλοιποι μόσχοι φυσικά δεν είναι δυνατόν να παραδίδονται έχοντας ζωντανό βάρος 300 κιλών και «καλή έως άριστη ανάπτυξη», αναγκαστικά θα πρέπει να υπάρχει κάποιο λάθος στα ολλανδικά και βελγικά στοιχεία που διαβιβάζονται στην Eurostat.

1. Μπορεί η Επιτροπή να παράσχει στοιχεία τεκμηρίωσης όσον αφορά το μέσο βάρος των σφαγίων από μόσχους με ζωντανό βάρος κάτω των 300 κιλών;

2. Μπορεί η Επιτροπή να παράσχει στοιχεία όσον αφορά τους μόσχους που έχουν σφαγεί το 1995 στην Ολλανδία και το Βέλγιο, κατανεμημένα σε κατηγορίες βάρους;

3. Εάν αυτό δεν θεωρηθεί δυνατόν, μπορεί η Επιτροπή να παράσχει μία κατ' εκτίμηση κατανομή σε κατηγορίες βάρους των μόσχων που έχουν σφαγεί στην Ολλανδία και στο Βέλγιο έχοντας κατά μέσον όρο βάρος σφαγίου 162 κιλών;

Απάντηση του κ. Fischler εξ ονόματος της Επιτροπής (13 Φεβρουαρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-0255/98 υποβολή: Jan Sonneveld (PPE) προς την Επιτροπή (5 Φεβρουαρίου 1998)

Θέμα: Εισαγωγές ψαριών από τρίτες χώρες

Στην απόφαση 97/296/ΕΚ ((ΕΕ L 122 της 14.5.1997, σελ. 21. )) περιλαμβάνεται ρύθμιση για τις εισαγωγές ψαριών και αλιευτικών προϊόντων από τρίτες χώρες. Ο κατάλογος των χωρών, που ικανοποιούν τις προδιαγραφές που τίθενται στην εν λόγω ρύθμιση, τροποποιήθηκε προσφάτως με την απόφαση 97/877/ΕΚ ((ΕΕ L 356 της 31.12.1997, σελ. 62. )). Σύμφωνα με αυτήν, από 1ης Ιουλίου 1998 δεν θα είναι δυνατόν πλέον να πραγματοποιούνται εισαγωγές από όλες εκείνες τις χώρες που δεν περιλαμβάνονται στον κατάλογο.

Πολλές από τις χώρες αυτές ικανοποιούν τις προδιαγραφές «στα χαρτιά», αλλά η ΕΕ δεν μπορεί να ελέγξει αν όντως συμβαίνει αυτό, λόγω του περιορισμένου εργατικού δυναμικού.

Σε ό,τι αφορά την ποιότητα, στο πλαίσιο της ισχύουσας ρύθμισης, η Επιτροπή έχει τη δυνατότητα, από τη μία μέρα στην άλλη, να απαγορεύσει τις εισαγωγές ή να τις επιτρέψει κάτω από ένα αυστηρότερο καθεστώς ελέγχου.

1. Μπορεί η Ευρωπαϊκή Επιτροπή να εγγυηθεί ότι δεν θα θέσει σε κίνδυνο, λόγω ελλείψεως διοικητικών υπαλλήλων, τα παραδοσιακά εμπορικά ρεύματα τα οποία, μέχρι στιγμής, ικανοποιούν τις ποιοτικές προδιαγραφές της ΕΕ;

2. Επιθυμεί η Επιτροπή, αν υπάρξει ανάγκη, να αναβάλει την εφαρμογή της νέας ρύθμισης, όσον αφορά τις χώρες που δεν έχουν ακόμα ελεγχθεί;

Απάντηση της κας Bonino εξ ονόματος της Επιτροπής (16 Μαρτίου 1998)

1. Με την απόφαση 97/296/ΕΚ της Επιτροπής, όπως τροποποιήθηκε για τελευταία φορά με την απόφαση 97/877/ΕΚ της Επιτροπής, θεσπίζεται η κατάρτιση καταλόγου των τρίτων χωρών από τις οποίες επιτρέπονται οι εισαγωγές αλιευτικών προϊόντων για ανθρώπινη διατροφή. Στο άρθρο 3 αναφέρεται ότι τα κράτη μέλη μπορούν να συνεχίσουν έως την 1η Ιουλίου 1998 να εισάγουν αλιευτικά προϊόντα από τρίτες χώρες που δεν περιλαμβάνονται στον κατάλογο αυτό. Μετά την ημερομηνία αυτή, θα επιτρέπονται οι εισαγωγές μόνο από τις χώρες που περιλαμβάνονται στους καταλόγους I και II (55 χώρες).

Η Επιτροπή γνωρίζει ότι, περίπου 108 χώρες, κυρίως της Αφρικής, της Καραϊβικής και του Ειρηνικού (ACP), με σύνολο εισαγωγών 187 191 τόνους το 1996, θα υποχρεωθούν να σταματήσουν τις εξαγωγές προς την Κοινότητα από 1ης Ιουλίου 1998 μέχρι να συμμορφωθούν με τις κοινοτικές απαιτήσεις για τα αλιευτικά προϊόντα. Μόνο 33 από τις χώρες αυτές εξάγουν περισσότερους από 1 000 τόνους το χρόνο.

Προκειμένου να ελαχιστοποιηθεί ο αντίκτυπος του μέτρου αυτού, ενώ θα εξασφαλίζεται παράλληλα η δημόσια υγεία, η Επιτροπή μελετά ορισμένους φακέλους των χωρών που υπέβαλαν αίτηση για να περιληφθούν στον κατάλογο. Τυχόν περαιτέρω αιτήσεις που θα φθάσουν στην Επιτροπή θα αναλυθούν προσεκτικά. Με τη διαδικασία αυτή, η Επιτροπή θα ελαχιστοποιήσει τον οικονομικό αντίκτυπο της απόφασης, ενώ θα βελτιώσει επίσης την προστασία των καταναλωτών της Κοινότητας.

2. Η Επιτροπή δεν προτίθεται να αναβάλει την έναρξη ισχύος του μέτρου αυτού, καθώς δεν παρέχεται καμία εγγύηση ότι τα προϊόντα από τρίτες χώρες που δεν περιλαμβάνονται στον κατάλογο I και II της απόφασης θα ικανοποιούν τις προδιαγραφές της Κοινότητας.
ΓΡΑΠΤΗ ΕΡΩΤΗΣΗ E-0177/98 υποβολή: Mark Watts (PSE) προς την Επιτροπή (5 Φεβρουαρίου 1998)

Θέμα: Απόρριψη λυμάτων και αχρήστων υδάτων

Μπορεί η Επιτροπή να αναφέρει εάν υπάρχει ήδη ή εάν έχει προταθεί νομοθετική πράξη της Κοινότητας για την πρόληψη της απόρριψης μη επεξεργασμένων αποβλήτων στη θάλασσα όταν οι σχετικές εγκαταστάσεις επεξεργασίας δεν επαρκούν για τον καθαρισμό τους ύστερα από ισχυρές βροχοπτώσεις και πλημμύρες;

Απάντηση της κυρίας Bjerregaard εξ ονόματος της Επιτροπής (5 Μαρτίου 1998)

Η οδηγία 91/271/ΕΟΚ του Συμβουλίου, της 21ης Μαΐου 1991, σχετικά με την επεξεργασία των αστικών λυμάτων ((ΕΕ L 135 της 30.5. 1991 )), προβλέπει ότι η μελέτη, κατασκευή, εκμετάλλευση και συντήρηση των αποχετευτικών δικτύων και των συστημάτων επεξεργασίας υγρών λυμάτων πρέπει να γίνονται κατά τρόπο ώστε να περιορίζεται κυρίως η ρύπανση των υδάτων υποδοχής των λυμάτων η προκύπτουσα ως αποτέλεσμα της υπερβολικής επιβάρυνσης των εγκαταστάσεων από τα όμβρια ύδατα.